**אוניברסיטת אריאל**

**בית הספר לחשבונאות**

**בעיות מדידה א - 2-3422310-1**

**מועד א**

**תאריך בחינה: 27/3/2024**

**חלק א**

מרצה: רו״ח שי צבאן

הנחיות:

* בחלק זה של הבחינה 2 שאלות.
* יש להשיב על שתיהן ב-Excel.
* משקלה של כל שאלה מופיע בסמוך אליה בטופס שאלון הבחינה.
* במידה והנכם חשים כי חסרים נתונים יש להניח אותם באופן מפורש.
* יש לכלול מענה מרוכז לכל הנדרשים, שיוצג בראש השאלה. רק לאחר מכן יש להציג הסברים ופירוטים נוספים לפי הצורך.
* **חומר עזר מותר בשימוש: תקן חשבונאות IAS 12, תקן חשבונאות ישראלי 40, תקן חשבונאות IFRS 16 ותקן חשבונאות IAS 23 ללא תוספות כתובות (סימון בדגלונים ובמרקרים מותר).**
* משך חלק זה: שעתיים. תכננו זמנכם בקפידה.

ב ה צ ל ח ה ! ! !

**שאלה 1 (25 נק׳)**

חברת ״שוהם, הטיקטוקר והמילואימניק״ בע״מ (להלן: ״החברה״) היא חברה שנוסדה על ידי שלושה שותפים מוכשרים. החברה מיישמת את תקני החשבונאות הבינלאומיים (ה- IFRS). להלן נתונים בדבר עסקאות ואירועים שיש להם השפעה על חבות המס של החברה ועל הוצאות המס שלה בשנת 2023.

**נתון 1 - מכונת חימום נקניקיות**

ב-1.1.2022 רכשה החברה מכונה לחימום נקניק בעלות של 500,000 ש״ח. אורך החיים השימושיים של המכונה 10 שנים והיא מופחתת בשיטת הקו הישר, ללא ערך שייר / גרט. לצרכי מס, מופחתת המכונה בשיטת הקו הישר, ללא ערך שייר / גרט, על פני 5 שנים בלבד. החברה מודדת פריטי רכוש קבוע המשתייכים לקבוצת המכונות לפי עלותם (בניכוי הפחת הנצבר).

**נתון 2 - מחשבי Macbook**

ב-1.1.2020 רכשה החברה 10 מחשבי Macbook שהעלות של כל אחד מהם היא 20,000 ש״ח. המחשבים מופחתים על פני 5 שנים בשיטת הקו הישר, ללא ערך שייר / גרט. לצרכי מס, מופחתים המחשבים בשיטת הקו הישר על פני 4 שנים. ב-31.3.2023 נמכרו מחצית מהמחשבים. רווח ההון שנוצר בעסקת המכירה הנו 15,000 ש״ח. החברה מודדת פריטי רכוש קבוע המשתייכים לקבוצת המחשבים לפי עלותם (בניכוי הפחת הנצבר).

**נתון 3 - מבנה משרדים**

החברה רכשה מבנה משרדים ב-1.1.2021 שישמש אותה כנדל״ן מניב המושכר לאחרים (לא מבוצע שימוש עצמי של החברה במבנה). עלות הרכישה הסתכמה ב-3,000,000 ש״ח. החברה מודדת פריטי נדל״ן להשקעה על בסיס שווים ההוגן. ידוע כי שליש מעלות המבנה מיוחסת לקרקע. מנקודת ראות רשות המסים, מופחתים מבנים על פני תקופה של 40 שנים (ההנחה לפיה שליש מעלות המבנה מיוחסת לקרקע תקפה גם עבור רשות המסים). להלן נתונים בדבר השווי ההוגן של המבנה (כולל רכיב הקרקע) במועדים שונים:

|  |  |
| --- | --- |
| תאריך | שווי המבנה (ש״ח) |
| 31/12/2021 | 3,060,000 |
| 31/12/2022 | 3,210,000 |
| 31/12/2023 | 3,300,000 |

**נתון 4 - מלאי**

החברה מודדת פריטי מלאי לפי הנחיות IAS 2 בהתאם לנמוך מבין עלות לבין שווי מימוש נטו. נכון ליום 31/12/022 עלות המלאי היא 400,000 ש״ח ושווי המימוש נטו הוא 460,000 ש״ח. נכון ליום 31/12/2023 עלות המלאי היא 440,000 ש״ח ושווי המימוש נטו הוא 380,000 ש״ח. רשות המסים מתייחסת לפריטי מלאי לפי עלותם ואיננה מכירה בהשפעות הנלוות לירידת ערך מלאי.

**נתון 5 - הפרשה לחובות מסופקים**

יתרת הלקוחות ברוטו בחברה (לפני ניכוי ההפרשה לחובות מסופקים) ליום 31.12.2022 מסתכמת ב-800,000 ש"ח. שיעור ההלח״מ נכון למועד זה הנו 5%. יתרת הלקוחות ברוטו בחברה ליום 31.12.2023 מסתכמת ב-950,000 ש"ח. נכון למועד זה, בהתאם לתחשיב מעודכן שנערך על ידי החברה, ידוע כי חוב של לקוח ספציפי בסכום של 200,000 ש״ח הנו בעייתי ובגינו מבוצעת הפרשה ספציפית בשיעור 15%. בגין כל יתר החובות של כל יתר הלקוחות שיעור ההלח״מ הנו 5%. כמו כן, ידוע כי במהלך שנת 2023 נרשמו חובות אבודים בסכום של 14,000 ש״ח. רשות המסים מכירה בהוצאות בגין חובות אבודים, אך איננה מתירה בניכוי מההכנסה החייבת הוצאות הפרשה לחובות מסופקים, אלא רק במועד הפיכת החוב המסופק לאבוד.

**נתון 6 - הכנסות על בסיס מזומן**

במהלך שנת 2023 העניקה החברה שירותים אשר לפי תקנות מס הכנסה ממוסים על בסיס מזומן. בסך הכל סיפקה החברה שירות בשווי 430,000 ש״ח כאשר מתוך סכום זה חלק של 200,000 ש״ח התקבלו במזומן במהלך 2023 והיתרה צפויה להתקבל במהלך שנת 2024.

**נתון 7 - הכנסה החייבת בשיעור מס שונה**

במהלך שנת 2023 ביצעה החברה עסקה מיוחדת מול למלכ״ר אשר ההכנסות ממנה חייבות בשיעור מס מופחת של 15%. סך ההכנסה שנוצרה בגין עסקה זו היא 220,000 ש״ח.

**נתון 8 - הוצאה לא מוכרת בגין רכב**

במהלך שנת 2023 רשמה החברה הוצאות רכב בסכום של 200,000 ש״ח בגין רכב צמוד לעובדי חברה. הואיל והחברה לא זקפה בתלוש השכר שווי בגין הוצאות אלו לעובדים, ההוצאות אינן מותרות בניכוי.

**נתון 9 - כיבודים**

במהלך 2023 נוצרו בחברה הוצאות כיבודים בסך 80,000 ש"ח. מתוך סכום זה, רכיב של אירוח שאיננו מותר בניכוי כלל הנו 30,000 ש״ח. בגין היתרה, מכירה רשות המסים בניכוי חלק של 80% בלבד.

**נתון 10 - תרומות**

במהלך 2023 תרמה החברה למוסדות מוכרים לפי סעיף 46 לפקודת מס הכנסה סכום כולל של 180,000 ש"ח. התרומות אינן מהוות הוצאה מותרת בניכוי אך מקנות זיכוי מס בשיעור 40% מסכום התרומה.

**נתונים נוספים:**

1. הרווח החשבונאי של החברה לפני מס בשנת 2023 הסתכם ב-2,400,000 ש"ח. החברה צופה כי תמשיך להניב הכנסה חייבת בעתיד הנראה לעין.
2. עד ליום 31.12.2023 היתה החברה כפופה למס חברות בשיעור אחיד של 23%. במהלך שנת 2024 הועברה בכנסת בקריאה שניה ושלישית חקיקה להגדלת שיעור המס בעקבות גירעון בתקציב הממשלה הנובע מהרצון לממן השלכות של תקופת לחימה מתמשכת. להלן השינוי ההדרגתי הצפוי בשיעורי המס:

שנת 2024 - שיעור המס 23% (ללא שינוי).

שנת 2025 - שיעור המס 30%.

שנת 2026 ואילך - שיעור המס 40%.

**נדרש:**

1. ערכו את דוח ההתאמה למס הכנסה וחשבו את סך חבות המסים השוטפים לשנת 2023.
2. הציגו את יתרות נכסי והתחייבויות המסים הנדחים לימים 31.12.2022 ו-31.12.2023 בהתאמה, וחשבו את סך התנועה במסים הנדחים.
3. מהן סך הוצאות המס שיופיעו בדוח רווח והפסד של החברה לשנה שנסתיימה ביום ה-31.12.2023?

**שאלה 2 (25 נק׳)**

עמותת ״סיירה בלו״ (להלן: ״העמותה״) הוקמה ב-1.1.2023 והיא עוסקת בייעוץ לסטודנטים במערכות מידע המגיעים משכבות אוכלוסייה מוחלשות. להלן נתונים בדבר עסקאות ואירועים בעמותה במהלך שנת 2023:

1. החברה קיבלה בתאריך 1.5.2023 סכום של 100,000 ש״ח במזומן לטובת מימון מחשבים לסטודנטים וסטודנטיות.
2. החברה רכשה את המחשבים לסטודנטים וחילקה להם אותם, תוך מיצוי מלא של התרומה מסעיף 1, ובנוסף הקצתה ממקורותיה עוד 30,000 ש״ח לרכישה נוספת. כל המחשבים הועברו לסטודנטים וסטודנטיות במועד הרכישה.
3. המיליונר שוקטה חתם מול העמודה ב-1.7.2023 על הסכם בכתב לפיו הבטיח להעביר לעמותה סכום של 90,000 ש״ח במזומן לפעילות השוטפת של העמותה. עד לתום השנה, המזומן טרם התקבל.
4. הנדיב הידוע פוקינדו חתם מול העמותה ב-15.7.2023 על הסכם לפיו יעביר אליה 90,000 ש״ח במזומן בחלוקה ל-2 תשלומים: 40,000 ש״ח יועברו ב-2025, ו-50,000 ש״ח יועברו ב-2026.
5. תורמת חתמה ב-1.8.2023 על הסכם לפיו הבטיחה לעמותה לתרום 10 ש״ח למימון שיעורים פרטיים בגין כל 20 ש״ח שיקבל המלכ״ר מתורמים אחרים למטרה זו וזאת עד לגובה של 500,000 ש״ח, כאשר חלון הזמנים לגיוס הוא עד ליום 31.12.2024. עד ליום 31.12.2023 העמותה טרם הצליחה לגייס משאבים מתורמים אחרים למטרה זו.
6. במהלך 2023, העמותה גייסה תרומות בלתי מותנות בסכום של 800,000 ש״ח מהתורמת נועה. תודה נועה!
7. העמותה רכשה ב-1.10.2023 מחשבים לפעילות העמותה בעלות של 400,000 ש״ח. המחשבים מופחתים על פני 10 שנים, בשיטת הקו הישר, ללא ערך שייר / גרט.
8. העמותה קיבלה מכונית מרצדס AMG מתורם נדיב בשווי 900,000 ש״ח. התורם הנדיב מייעד את המכונית לשימוש המנכ״ל. לדעתו הדבר מעורר השראה בקרב הסטודנטים - ״אם תאמין - גם לך תהיה מרצדס״. המכונית הועברה לחברה ב-1.10.2023, אורך חייה 9 שנים והיא מופחתת בשיטת הקו הישר, ללא ערך שייר / גרט.
9. העמותה קיבלה מבנה משרדים מתורם ששוויו ההוגן 1,000,000 ש״ח ב-1.11.2023. התרומה מותנית בכך שהמבנה ישמש למתן שיעורים פרטיים מסובסדים לסטודנטים לתקופה של 4 שנים. רבע מעלות המבנה מיוחסת לקרקע.
10. המלכ״ר שילם הוצאות שכר ומשכורות בסך 150,000 ש״ח, הוצאות תפעול בסך 200,000 ש״ח והוצאות בגין שיווק בסך 70,000 ש״ח.

נדרש:

1. בהנחה שהמלכ״ר מיישם את האפשרות הוולונטרית להפריד בין נכסים נטו שאינם מוגבלים לסוגיהם השונים (לשימוש לפעילויות שלא יועדו/לשימוש לפעילויות שיועדו/ששימשו לרכוש קבוע), רשמו פקודות יומן כפי שנרשמו בספרי העמותה בשנת 2023 בהתאם לתקן חשבונאות מס׳ 40 של המוסד הישראלי לתקינה בחשבונאות.
2. הציגו את הדוח על הפעילויות והדוח על השינויים בנכסים נטו של העמותה לשנת 2023, בהתאם לתקן חשבונאות מס׳ 40 של המוסד הישראלי לתקינה בחשבונאות.