**אוניברסיטת אריאל**

**בית הספר לחשבונאות**

**בעיות מדידה א - 2-3422310-1**

**מועד א**

**תאריך בחינה: 27/3/2024**

**חלק ב**

מרצה: רו״ח שי צבאן

הנחיות:

* בחלק זה של הבחינה 2 שאלות, המסומנות במספרים 3 ו-4 בהתאמה.
* יש להשיב על שתיהן ב-Excel.
* משקלה של כל שאלה מופיע בסמוך אליה בטופס שאלון הבחינה.
* במידה והנכם חשים כי חסרים נתונים יש להניח אותם באופן מפורש.
* יש לכלול מענה מרוכז לכל הנדרשים, שיוצג בראש השאלה. רק לאחר מכן יש להציג הסברים ופירוטים נוספים לפי הצורך.
* **חומר עזר מותר בשימוש: תקן חשבונאות IAS 12, תקן חשבונאות ישראלי 40, תקן חשבונאות IFRS 16 ותקן חשבונאות IAS 23 ללא תוספות כתובות (סימון בדגלונים ובמרקרים מותר).**
* משך חלק זה: שעתיים. תכננו זמנכם בקפידה.

**שאלה 3 (שאלות 1 ו-2 היו בחלק א)**

חברת ״מצליחים ובגדול״ (להלן: ״החברה״) עוסקת במגוון רחב של פעילויות עסקיות, ומיישמת את תקני החשבונאות הבינלאומיים - ה IFRS.

ב-1.1.2023 חתמה החברה על הסכם להחכרת מכונית חדשה (החברה היא המחכירה). להלן פרטי ההסכם:

1. ההסכם הוא לתקופה של 8 שנים.
2. בסוף תקופת החכירה יוחזר הפריט למחכיר.
3. אורך החיים הכלכליים של המכונית הנו 10 שנים.
4. בהתאם להסכם, החוכר ישלם למחכיר בסוף כל שנה סכום של 50,000 ש״ח.
5. כמו כן, ההסכם מגדיר את המושג ״ערך שייר מובטח״ כדלקמן (ציטוט מההסכם):

*״בסוף תקופת החכירה, תוחזר המכונית למחכיר כשהיא במצב תקין, ובאופן שבו הערכת השווי שלה תוביל לערך של 10,000 ש״ח לפחות. כל ירידת ערך באומדן השווי מתחת לסכום זה, תושלם על ידי החוכר. ידוע לשני הצדדים כי נכון למועד זה, צפי השווי במועד ההחזרה הוא 15,000 ש״ח; אך ערך זה כפוף לתנודתיות במחירי השוק ולכן לא יהיה לצפי זה בכדי להמעיט מאחריותו של החוכר למסור נכס בשווי כאמור״.*

1. השווי ההוגן של המכונית ערב עסקת החכירה הוא 300,000 ש״ח.
2. בתאריך 31.12.2023 בעקבות שינויים בנסיבות השוק, מעריך המחכיר ששווי המכונית במועד החזרתה יעמוד על 2,000 ש״ח בלבד.
3. המחכיר הוא סוחר בנקניק.
4. עלות המכונית למחכיר היא 290,000 ש״ח.
5. יש להתעלם מהשפעות מס ולהתייחס לנתונים לעיל כממצים.

נדרש:

1. הציגו באופן מלא את התנועה בהשקעה נטו בחכירה עבור כל אחת מהשנים 2023, 2024 ו-2025.
2. הציגו את ריכוז נתוני הדיווח הכספי בגין העסקה לעיל לכל אחת מהשנים 2023, 2024 ו-2025, לרבות השקעה נטו בחכירה (בפיצול רלוונטי), מכירות, עלות המכירות, הכנסות מימון והשפעות תוצאתיות נוספות. יש להקפיד על המתכונת שנלמדה והוצגה במפגשים.

**שאלה 4**

חברת ״מסיימים בקלילות״ בע״מ (להלן: ״החברה״) עוסקת בהקמה והרכבה של נכסים מורכבים. להלן מידע רלוונטי בדבר עלויות ההקמה של נכס שהחברה החלה בהקמתו בשנת הדיווח 2023:

1. בתאריך 1.1.2023 הושקעו עלויות בסך 500,000 ש״ח.
2. מתוך העלות שהושקעה בסעיף 1 לעיל, חלק יחסי של 45% מומן בהלוואה ספציפית, שהריבית בגינה הסתכמה בסכום של 18,000 ש״ח.
3. בתאריך 1.5.2023 הושקעו עלויות נוספות בסך 200,000 ש״ח.
4. בתאריך 1.7.2023 הושקעו עלויות נוספות בסך 250,000 ש״ח.
5. בתאריך 31.12.2023 הושקעו עלויות נוספות בסך 320,000 ש״ח.
6. ידוע כי פרט להלוואה הספציפית המבוארת בנתון 2 לעיל, החברה נטלה הלוואה ב-1/1/2023 לתקופה של 4 שנים, ואשר סכומה 280,000 ש״ח. הלוואה זו נושאת ריבית שנתית בשיעור 7% לשנה, המשולמת בסוף כל שנה, כאשר קרן ההלוואה נפרעת בתום התקופה.
7. כמו כן, החברה נטלה הלוואה נוספת שאיננה ספציפית ב-1/10/2023 אשר סכומה 120,000 ש״ח, הנושאת ריבית שנתית בשיעור 8% לשנה. הלוואה זו היא לתקופה של 5 שנים.
8. כל חישובי הריבית של החברה פשוטים.
9. בנוסף לאמור, החברה קיבלה בתאריך 1/10/2023 מענק השקעה ממשלתי בסך 90,000 ש״ח.
10. בתאריך 1/11/2023 נוצרה לחברה התחייבות שטרם שולמה לספק שירותי הקמה בסכום של 90,000 ש״ח.

נדרש:

הציגו את הסכומים להיוון בגין אשראי ספציפי, את הסכומים להיוון בגין אשראי לא ספציפי, והציגו את סך עלות הנכס כפי שתוצג בדוח על המצב הכספי ליום 31/12/2023.

**ב ה צ ל ח ה ! ! !**