**אוניברסיטת אריאל**

**בית הספר לחשבונאות**

**בעיות מדידה א - 2-3422310-1**

**מועד ב**

**תאריך בחינה: 1/5/2024**

**חלק א**

מרצה: רו״ח שי צבאן

הנחיות:

* בחלק זה של הבחינה 2 שאלות.
* יש להשיב על שתיהן ב-Excel.
* משקלה של כל שאלה מופיע בסמוך אליה בטופס שאלון הבחינה.
* במידה והנכם חשים כי חסרים נתונים יש להניח אותם באופן מפורש.
* יש לכלול מענה מרוכז לכל הנדרשים, שיוצג בראש השאלה. רק לאחר מכן יש להציג הסברים ופירוטים נוספים לפי הצורך.
* **חומר עזר מותר בשימוש: תקן חשבונאות IAS 12, תקן חשבונאות ישראלי 40, תקן חשבונאות IFRS 16 ותקן חשבונאות IAS 23 ללא תוספות כתובות (סימון בדגלונים ובמרקרים מותר).**
* משך חלק זה: שעתיים. תכננו זמנכם בקפידה.

ב ה צ ל ח ה ! ! !

**שאלה 1 (25 נק׳)**

חברת "הכלב, החתול והתוכי" בע"מ (להלן: "החברה") היא חברה שנוסדה על ידי שלושה שותפים מוכשרים. החברה מיישמת את תקני החשבונאות הבינלאומיים (ה- IFRS). להלן נתונים בדבר עסקאות ואירועים שיש להם השפעה על חבות המס של החברה ועל הוצאות המס שלה בשנת 2023.

**נתון 1 - מבנה להשכרה**

החברה רכשה מבנה ב-1.1.2021 שישמש אותה כנדל"ן מניב המושכר לאחרים (לא מבוצע שימוש עצמי של החברה במבנה). עלות הרכישה הסתכמה ב-5,000,000 ש"ח. החברה מודדת פריטי נדל"ן להשקעה על בסיס שוויים ההוגן. ידוע כי חמישית מעלות המבנה מיוחסת לקרקע. מנקודת ראות רשות המסים, מופחתים מבנים על פני תקופה של 30 שנים (ההנחה לפיה חמישית מעלות המבנה מיוחסת לקרקע תקפה גם עבור רשות המסים). להלן נתונים בדבר השווי ההוגן של המבנה (כולל רכיב הקרקע) במועדים שונים:

| **תאריך** | **שווי המבנה (ש"ח)** |
| --- | --- |
| 31.12.2021 | 5,300,000 |
| 31.12.2022 | 5,450,000 |
| 31.12.2023 | 5,600,000 |

**נתון 2 - שולחנות עבודה**

ב-1.1.2020 רכשה החברה 12 שולחנות עבודה שהעלות של כל אחד מהם היא 10,000 ש"ח. השולחנות מופחתים על פני 6 שנים בשיטת הקו הישר, ללא ערך שייר/גרט. לצרכי מס, מופחתים השולחנות בשיטת הקו הישר על פני 4 שנים. ב-30.9.2023 נמכרה מחצית מהשולחנות. רווח ההון שנוצר בעסקת המכירה הנו 18,000 ש"ח. החברה מודדת פריטי רכוש קבוע המשתייכים לקבוצת הריהוט לפי עלותם (בניכוי הפחת הנצבר).

**נתון 3 - מכונת הדפסת מדבקות**

ב-1.1.2022 רכשה החברה מכונה להדפסת מדבקות בעלות של 450,000 ש"ח. אורך החיים השימושיים של המכונה 6 שנים והיא מופחתת בשיטת הקו הישר, עם ערך שייר/גרט בסך 30,000 ש"ח. לצרכי מס, מופחתת המכונה בשיטת הקו הישר, ללא ערך שייר/גרט, על פני 4 שנים בלבד. החברה מודדת פריטי רכוש קבוע המשתייכים לקבוצת המכונות לפי עלותם (בניכוי הפחת הנצבר).

**נתון 4 - הפרשה לחובות מסופקים**

יתרת הלקוחות ברוטו בחברה (לפני ניכוי ההפרשה לחובות מסופקים) ליום 31.12.2022 מסתכמת ב-600,000 ש"ח. שיעור ההלח"מ נכון למועד זה הנו 3%. יתרת הלקוחות ברוטו בחברה ליום 31.12.2023 מסתכמת ב-720,000 ש"ח. נכון למועד זה, בהתאם לתחשיב מעודכן שנערך על ידי החברה, ידוע כי חוב של לקוח ספציפי בסכום של 90,000 ש"ח הנו בעייתי ובגינו מבוצעת הפרשה ספציפית בשיעור 25%. בגין כל יתר החובות של יתר הלקוחות שיעור ההלח"מ הנו 3%. כמו כן, ידוע כי במהלך שנת 2023 נרשמו חובות אבודים בסכום של 8,000 ש"ח. רשות המסים מכירה כהוצאה ב-80% מהחובות האבודים, ואיננה מתירה בניכוי מההכנסה החייבת הוצאות הפרשה לחובות מסופקים (שטרם הפכו לחוב אבוד).

**נתון 5 - מלאי**

החברה מודדת פריטי מלאי לפי הנחיות IAS 2 בהתאם לנמוך מבין עלות לבין שווי מימוש נטו. נכון ליום 31.12.2022 עלות המלאי היא 280,000 ש"ח ושווי המימוש נטו הוא 300,000 ש"ח. נכון ליום 31.12.2023 עלות המלאי היא 320,000 ש"ח ושווי המימוש נטו הוא 290,000 ש"ח. מס הכנסה מכיר בירידת ערך מלאי גם כן בשיטת "נמוך מבין עלות לבין שווי מימוש נטו", אך רק בגין 90% מיתרת המלאי (ירידת הערך בגין ה-10% הנותרים של המלאי איננה מוכרת לצרכי מס).

**נתון 6 - כיבודים**

במהלך 2023 נוצרו בחברה הוצאות כיבודים בסך 60,000 ש"ח. מתוך סכום זה, רכיב של אירוח שאיננו מותר בניכוי כלל הנו 15,000 ש"ח. בגין היתרה, מכירה רשות המסים בניכוי חלק של 70% בלבד.

**נתון 7 - תרומות**

במהלך 2023 תרמה החברה למוסדות מוכרים לפי סעיף 46 לפקודת מס הכנסה סכום כולל של 120,000 ש"ח. בנוסף, תרמה החברה למוסד שאינו מוכר סכום של 40,000 ש"ח. התרומה למוסדות מוכרים מזכה בזיכוי מס בשיעור 30% מסכום התרומה, אך איננה מותרת בניכוי. התרומה למוסד הלא מוכר אינה מותרת בניכוי ואינה מזכה בזיכוי.

**נתון 8 - הוצאה לא מוכרת בגין רכב**

במהלך שנת 2023 רשמה החברה הוצאות רכב בסכום של 150,000 ש"ח בגין רכב צמוד לעובד חברה. הואיל והחברה זקפה בתלוש השכר 70% משווי ההוצאות לעובד, רק 30% מההוצאות אינן מותרות בניכוי.

**נתון 9 - הכנסות על בסיס מזומן**

במהלך שנת 2023 העניקה החברה שירותים אשר לפי תקנות מס הכנסה ממוסים על בסיס מזומן. בסך הכל סיפקה החברה שירות בשווי 400,000 ש"ח כאשר מתוך סכום זה חלק של 240,000 ש"ח התקבלו במזומן במהלך 2023 והיתרה צפויה להתקבל במהלך שנת 2024.

**נתון 10 - הכנסה החייבת בשיעור מס שונה**

במהלך שנת 2023 ביצעה החברה עסקה מיוחדת מול מוסד ציבורי אשר ההכנסות ממנה חייבות בשיעור מס מופחת של 15% על 80% מההכנסה. על יתרת 20% מההכנסה חל שיעור המס הרגיל. סך ההכנסה שנוצרה בגין עסקה זו היא 250,000 ש"ח.

נתונים נוספים:

* הרווח החשבונאי של החברה לפני מס בשנת 2023 הסתכם ב-2,000,000 ש"ח.
* החברה צופה כי תמשיך להניב הכנסה חייבת בעתיד הנראה לעין.
* שיעור מס החברות עד וכולל שנת 2022 עומד על 22%.
* במהלך שנת 2023 הושלם למעשה הליך חקיקה של שינוי מדורג בשיעור מס החברות לפיו החל משנת 2023 יחולו השינויים הבאים: שנת 2023 - שיעור המס 24%, שנת 2024 - שיעור המס 27%, שנת 2025 ואילך - שיעור המס 31%.

נדרש:

1. ערכו את דוח ההתאמה למס הכנסה וחשבו את סך חבות המסים השוטפים לשנת 2023.
2. הציגו את יתרות נכסי והתחייבויות המסים הנדחים לימים 31.12.2022 ו-31.12.2023 בהתאמה, וחשבו את סך התנועה במסים הנדחים.
3. מהן סך הוצאות המס שיופיעו בדוח רווח והפסד של החברה לשנה שנסתיימה ביום ה-31.12.2023?

**שאלה 2 (25 נק׳)**

עמותת "כנפיים של תקווה" (להלן: "העמותה") הוקמה ב-1.1.2023 והיא עוסקת בסיוע לילדים ממשפחות מעוטות יכולת. להלן נתונים בדבר עסקאות ואירועים בעמותה במהלך שנת 2023:

1. העמותה רכשה ב-1.3.2023 ריהוט וציוד לפעילותה בעלות של 350,000 ש"ח. הריהוט והציוד מופחתים על פני 7 שנים, בשיטת הקו הישר, ללא ערך שייר.
2. במהלך שנת 2023, העמותה הצליחה לגייס תרומות בלתי מותנות בסכום של 1,100,000 ש"ח ממספר תורמים פרטיים.
3. תורם אנונימי חתם מול העמותה ב-1.9.2023 על הסכם לפיו יעביר אליה 120,000 ש"ח במזומן, כאשר הסכום יחולק לשני תשלומים שווים: האחד ישולם ב-2024 והשני ב-2025.
4. העמותה שילמה במהלך השנה הוצאות שכר ומשכורות בסך 200,000 ש"ח, הוצאות תפעול שוטפות בסך 180,000 ש"ח והוצאות פרסום ושיווק בסך 80,000 ש"ח.
5. נדבן ידוע חתם על הסכם עם העמותה ב-1.7.2023, לפיו הוא מתחייב להעביר סכום של 150,000 ש"ח לטובת פעילותה הכללית של העמותה. נכון לתום שנת הדיווח, טרם התקבל הסכום בפועל.
6. ב-1.4.2023 קיבלה העמותה תרומה במזומן בסך 90,000 ש"ח, אשר יועדה לרכישת ספרי לימוד עבור הילדים הנתמכים.
7. העמותה רכשה את ספרי הלימוד לילדים וחילקה אותם, תוך ניצול מלא של התרומה שהתקבלה למטרה זו כאמור בסעיף 6. בנוסף, הקצתה העמותה עוד 20,000 ש"ח מיתרת המזומנים הכללית שברשותה לטובת רכישת ספרים נוספים.
8. עוד באותה שנה, העמותה קיבלה רכב מתורם נדיב, שישמש את להסעת הילדים לפעילויות. שוויו ההוגן של הרכב הוא 600,000 ש"ח, והוא הועבר לעמותה ב-1.12.2023. אורך החיים השימושיים של הרכב נאמד ב-6 שנים והוא מופחת בשיטת הקו הישר, ללא ערך שייר.
9. גורם פילנתרופי התחייב ב-1.10.2023 להעביר לעמותה 10 ש"ח עבור כל 30 ש"ח שהעמותה תצליח לגייס ממקורות אחרים, למימון פעילויות העשרה לילדים. התחייבות זו מוגבלת לסכום מקסימלי של 400,000 ש"ח, ובתנאי שהעמותה תצליח לגייס את הכספים עד ליום 31.12.2024. נכון ליום 31.12.2023, העמותה הצליחה לגייס סכום כולל של 500,000 ש״ח ממקורות אחרים למטרה זו.
10. העמותה קיבלה מבנה שישמש כמעון יום לילדים הנתמכים על ידה. שוויו ההוגן של המבנה, שהתקבל ב-1.8.2023, הוא 1,500,000 ש"ח. התרומה מותנית בכך שהמבנה ישמש למטרה זו לתקופה של 5 שנים לפחות. כחמישית מעלות המבנה מיוחסת לקרקע עליה הוא בנוי.

נדרש:

1. בהנחה שהעמותה מיישמת את הגישה האפשרית על פי התקן, המאפשרת הפרדה בין נכסים נטו לא מוגבלים לפי ייעודם (לשימוש לפעילויות שלא יועדו/ לשימוש לפעילויות שיועדו/ המשמשים לרכוש קבוע), רשמו פקודות יומן כפי שהיו נרשמות בספרי העמותה במהלך שנת 2023, על פי הוראות תקן חשבונאות מספר 40 של המוסד הישראלי לתקינה בחשבונאות.
2. ערכו דוח על הפעילויות ודוח על השינויים בנכסים נטו של העמותה לשנת 2023, בהתאם להוראות תקן חשבונאות מספר 40 של המוסד הישראלי לתקינה בחשבונאות.